Терроризмэм и шынагъуэм зэрызыщахъумэнум цIыкIухэр хуаущий
Бахъсэн районым сабийхэм папщIэ щыIэ гъэмахуэ зыгъэпсэхупIэхэм щрагъэкIуэкIащ терроризмэмрэ экстремизмэмрэ я шынагъуэм зыщыхъумэным, захуагъэмрэ зэгурыIуэныгъэмрэ яхущIэкъуным теухуа зэIущIэхэр. Сабийхэм зыхуагъэзащ Бахъ-сэн районым егъэджэныгъэмкIэ и управленэм и IэщIагъэлI Тхьэмокъуэ Лидэ, ХьэтIохъущыкъуей къуажэм дэт курыт школ №1-м и унафэщIым, школ зыбжанэм я егъэджакIуэхэмрэ психологхэмрэ.
Ахэр зэпкърыхауэ тепсэлъыхьащ щIэпхъаджащIэхэм, хабзэр къызэпызыудхэм я хьэгъэщагъэхэм здебгъэхьэх зэрымыхъунум. Хэхауэ жаIащ Интернетыр иджыпсту хабзэм къемызэгъыу къэзыгъэсэбэпхэр куэд зэрыхъуар, абы къыхэкIыу сайтхэр сакъыу къыхэхын зэрыхуейр.
Апхуэдэ зэIущIэхэм хиубыдэу видеороликхэр къагъэлъэгъуащ, апхуэдэу сабийхэр зыщIэупщIахэм гурыIуэгъуэу жэуапхэр иратащ.
Къандэхъу Бот.
